四和
作者：劉克莊
朝代：宋

paragraphs: 手援鍪弧先奮呼，盛氣直傳入國都。
屈盤硬語押險韻，有似兵家使詐愚。
專場自矜觜距黠，覆軍詎意肝腦塗。
堂堂老將號令肅，中營外柵如聯珠。
曾呼項羽作豎子，亦斥李陵爲降奴。
彼望麾幢已披靡，此遺巾幗聊揶揄。
深藏區脫避石矢，密設鹿角埋樁株。
始猶哆口學張籍，俄乃掩面如唐衢。
毋庸奏凱論功級，且可按甲休師徒。
獻俘奚異獲長狄，諱敗謹勿書朱儒。
君家人物盛典午，或披鶴氅擊唾壺。
坐觀士稚無鎧仗，冷笑群謝皆袴襦。
安知出奇電雹速，靡待掩耳并瞬矑。
再衰三竭乃引去，裹創飲血自捄扶。
鐵鎗漫留姓名在，玉麈有益成敗無。
憑軾姑與君王戲，棄甲宜按軍法誅。
嘗聞匹夫不可狃，蜂蠆有毒况國乎。
嗟余久矣精銳鑠，驅使不禁詩酒虐。
蟬嘶今懶事章句，鯨吸舊寧論升較。
磨石胡庭要勒銘，策勳轅門因舍爵。
備嚴豈慮偏師攻，理到何妨異議駮。
周公尚存祓禊禮，子貢詎知觀蜡樂。
祈年卜稼信當務，崇飲飾游不宜數。
弟子服矣鳴吻悲，似聽於菟嘯風壑。
寒墐戶牖不敢窺，顧惜牀廬愁見剝。
志士之願在時清，窮人所憂惟歲惡。
但當擊缶賽蠶官，一壺村酒醉楊朴。